हे ऐ भौजी, रूसलि किए छी ?
 (गीत)
होली मे होइतहि अछि एहिना, रंग अबीर मे, डूबल ई दुनिञा ।
 मानव केर तऽ बात कहू की, नाचय धरती बनि नवकनिञा । ।
 हे अए (ऐ) भौजी, रूसलि किए छी ?
 गाल फुला, चुप बैसलि किए छी ?
 घऽर मे बैसलि, किए आँखि लाल करै छी ?
 दू बुन्न पड़िए जँ गेल, तऽ किए बबाल करै छी ?
 होली मे होइतहि अछि एहिना,
रंग अबीर मे, डूबल ई दुनिञा ।
 मानव केर तऽ बात कहू की,
नाचय धरती बनि नवकनिञा ।
 किए कोप - भवन मे, अहाँ कपार धुनै छी ?
 दू बुन्न पड़िए जँ गेल, तऽ किए बबाल करै छी ?
 खेलथि ब्रज मे गोपी केर संग,
कृष्णजी रंग अबीर ।
 मिथिला मे फगुआ अछि नामी,
दियऽर भाउजि केर बीच ।
 किए आइ अहाँ, हड़ताल कएने छी ?
 दू बुन्न पड़िए जँ गेल, तऽ किए बबाल करै छी ?
 रूसू जुनि, हम करै छी भौजी,
हाथ जोड़ि नेहोरा ।
 एक बरख केर बादहि आओत,
पाबनि फेर दोबारा ।
 किए स्नेहक हाथ अपन, कात कएने छी ?
 दू बुन्न पड़िए जँ गेल, तऽ किए बबाल करै छी ? 